CELEX: 32020R0129
Language: lt
Date: 2019-11-26 00:00:00
Title: Komisijos Deleguotasis Reglamentas (ES) 2020/129 2019 m. lapkričio 26 d. kuriuo iš dalies keičiama Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, VII priedo 1 punkto b papunktyje nustatyta pažeidžiamumo ribinė vertė

31.1.2020   
               
               
                  LT
               
               
                  Europos Sąjungos oficialusis leidinys
               
               
                  L 27/8
               
            
         KOMISIJOS DELEGUOTASIS REGLAMENTAS (ES) 2020/129
         2019 m. lapkričio 26 d.
         kuriuo iš dalies keičiama Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, VII priedo 1 punkto b papunktyje nustatyta pažeidžiamumo ribinė vertė
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 9 straipsnio 2 dalį,
         kadangi:
         
                     (1)
                  
                  
                     remiantis Reglamento (ES) Nr. 978/2012 9 straipsnio 1 dalies a punktu, bendrąja lengvatų sistema (BLS) besinaudojanti šalis gali naudotis muitų tarifų lengvatomis pagal specialią darnaus vystymosi ir gero valdymo skatinamąją priemonę, jeigu ji yra laikoma pažeidžiama dėl diversifikacijos stokos ir nepakankamo integravimosi į tarptautinę prekybos sistemą, kaip nurodyta Reglamento (ES) Nr. 978/2012 VII priede;
                  
               
                     (2)
                  
                  
                     pagal Reglamento (ES) Nr. 978/2012 VII priedo 1 punkto b papunktį, šalis laikoma pažeidžiama, kai jos bendras IX priede išvardytų produktų importas į Sąjungą yra mažesnis nei 6,5 % bendro BLS lengvatomis besinaudojančių šalių importo į Sąjungą ribinės vertės, apskaičiuotos pagal paskutinių trejų metų iš eilės vidurkį;
                  
               
                     (3)
                  
                  
                     kai iš dalies keičiamas BLS lengvatomis besinaudojančių šalių sąrašas, Reglamentu (ES) Nr. 978/2012 Komisijai suteikiami įgaliojimai priimti deleguotuosius aktus, kad būtų iš dalies pakeistas VII priedas siekiant peržiūrėti VII priedo 1 punkto b papunktyje nurodytą pažeidžiamumo ribinę vertę ir išlaikyti tą patį pažeidžiamumo ribinės vertės proporcinį santykį ir siekiant nustatyti, ar šalys laikomos pažeidžiamomis, nepaisant BLS lengvatomis besinaudojančių šalių sąrašo pakeitimų; vadovaujantis Reglamento (ES) Nr. 978/2012 VII priedu, pažeidžiamumo ribinės vertės proporcinis santykis yra bendro IX priede išvardytų produktų importo iš visų BLS lengvatomis besinaudojančių šalių į Sąjungą vidutinė vertė;
                  
               
                     (4)
                  
                  
                     Komisijos deleguotuoju reglamentu (ES) 2015/602 (2) 2 % dydžio pažeidžiamumo ribinė vertė buvo pakeista į 6,5 % ir taikoma nuo 2015 m. sausio 1 d.;
                  
               
                     (5)
                  
                  
                     Reglamento (ES) Nr. 978/2012 II priede pateiktas BLS lengvatomis besinaudojančių šalių sąrašas buvo pakeistas iš esmės, kadangi nuo paskutinės pažeidžiamumo ribinės vertės peržiūros, kuri buvo atlikta 2015 m., iki 2019 m. sausio 1 d. buvo išbraukta dvidešimt viena šalis. Todėl būtina iš dalies pakeisti Reglamento (ES) Nr. 978/2012 VII priedo 1 punkto b papunktyje nustatytą pažeidžiamumo ribinę vertę;
                  
               
                     (6)
                  
                  
                     dėl Reglamento (ES) Nr. 978/2012 II priede pateikto sąrašo pakeitimų, atliktų nuo paskutinio pažeidžiamumo kriterijaus pakeitimo 2015 m. iki 2019 m. sausio 1 d., bendro IX priede išvardytų produktų importo iš visų BLS lengvatomis besinaudojančių šalių į Sąjungą vidutinė vertė sumažėtų 12,2 % Todėl nuo 2019 m. sausio 1 d. pažeidžiamumo ribinę vertę padidinus nuo 6,5 iki 7,4 % būtų galima išlaikyti tą patį pažeidžiamumo ribinės vertės proporcinį santykį, kaip nustatyta Reglamento (ES) Nr. 978/2012 VII priede;
                  
               
                     (7)
                  
                  
                     siekiant atsižvelgti į Reglamento (ES) Nr. 978/2012 II priede pateikto šalių sąrašo pakeitimų įsigaliojimo datas ir į jų poveikį lengvatomis besinaudojančių šalių pažeidžiamumui, ši ribinė vertė turi įsigalioti nuo 2019 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 978/2012 VII priedo 1 punkto b papunktyje ribinė vertė „6,5 %“ pakeičiama į „7,4 %“.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 26 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 303, 2012 10 31, p. 1.
         
            (2)  2015 m. vasario 9 d. Komisijos deleguotasis reglamentas (ES) 2015/602, kuriuo iš dalies keičiamos Europos Parlamento ir Tarybos reglamento (ES) Nr. 978/2012 nuostatos dėl to reglamento VII priedo 1 punkto b papunktyje nurodytos pažeidžiamumo ribinės vertės (OL L 100, 2015 4 17, p. 8).